El Departament d'Educació impulsa des de fa anys la integració de les tecnologies de la informació i de la comunicació a l'ensenyament i l'aprenentatge mitjançant plans de dotació i manteniment d'equipaments, accions de formació del professorat, suport i coordinació, desenvolupament de continguts i provisió de serveis.
Entre aquests projectes i serveis, que es duen a terme en col·laboració amb la Secretaria de Telecomunicacions i Societat de la Informació del Departament d'Universitats, Recerca i Societat de la Informació, destaquen la Xarxa Telemàtica Educativa de Catalunya, que proporciona connexió i serveis d'Internet al professorat, als centres docents i als serveis educatius del Departament d'Educació i el portal educatiu edu365.com, adreçat als alumnes i a les seves famílies, que materialitza així una comunitat educativa virtual de gran abast i contingut.
És en aquest marc de formació en noves tecnologies que el Departament d'Educació ha considerat oportú convocar novament un concurs públic per a la concessió de beques que facilitin la col·laboració d'estudiants universitaris i de cicles formatius de grau superior en els diversos àmbits relacionats amb les tecnologies de la informació per tal que l'experiència que assoleixin enriqueixi la seva formació acadèmica alhora que els dóna una experiència pràctica del funcionament de l'Administració i els prepara per al seu exercici professional.
El Departament d'Educació disposa de 18 beques anuals de col·laboració en tasques relatives a les tecnologies de la informació aplicades a l'educació.
Les beques de l'any anterior poden ser prorrogades un any més, per la qual cosa cal obrir convocatòria pública per adjudicar les noves beques, prorrogar les que escaigui i establir el mecanisme per cobrir les vacants.
Per tot això, d'acord amb el que preveu el capítol IX del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre,
Obrir convocatòria pública per adjudicar deu beques de col·laboració en tasques relatives a les tecnologies de la informació aplicades a l'educació en la Subdirecció General de Tecnologies de la Informació, dependent de la Direcció General d'Ordenació i Innovació Educativa, a estudiants i titulats recents, tant universitaris com de cicles formatius de grau superior, de centres i universitats de Catalunya, relacionats amb les tecnologies de la informació.
Prorrogar vuit de les beques que ja van ser atorgades per a l'any 2004, tal com preveia el punt 4.2 de les bases de la convocatòria publicada per l'Ordre ENS/472/2003, de 22 d'octubre (DOGC núm. 4023, de 3.12.2003).
Les beques reservades a la pròrroga que no es cobrissin acreixeran les deu noves beques convocades.
En els supòsits de revocació o renúncia a una beca de col·laboració, o a la seva pròrroga, es podran adjudicar les beques, dins de l'ordre establert, a les persones que hagin estat designades suplents en la Resolució d'adjudicació.
Aprovar les bases que han de regir aquesta convocatòria, les quals consten a l'annex d'aquesta Ordre.
La despesa derivada del lliurament de les beques, per un import màxim de 152.496,00 euros, queda condicionada a l'existència de crèdit adequat i suficient en la partida EN02 D/480130200/3212, o partida equivalent, del pressupost de l'any 2005.
L'objecte d'aquesta convocatòria és la concessió de deu beques de col·laboració en tasques de formació en tecnologies de la informació aplicades a l'educació i altres tasques pròpies de la Subdirecció General de Tecnologies de la Informació.
A més a més, es prorroguen vuit beques de les que ja van ser atorgades l'any 2004, tal com preveia el punt 4.2 de les bases de la convocatòria publicada per l'Ordre ENS/472/2003, de 22 d'octubre..2 Finalitat
Les beques de col·laboració tenen per finalitat l'augment de la formació teoricopràctica i la preparació professional dels estudiants i titulats seleccionats a través de la seva participació en els camps de la informàtica, telemàtica, audiovisuals i els multimèdia aplicats a l'educació, seguint els programes que desenvolupa la Subdirecció General de Tecnologies de la Informació, experiència que els qualifica per al seu futur professional més immediat..3 Destinataris
3.1 Podran sol·licitar les beques totes les persones que tinguin 18 o més anys, l'1 de gener de 2005, sempre que posseeixin el certificat de coneixements de català del nivell C o equivalent i que reuneixin els requisits de la modalitat de la beca A o B que s'indiquen als apartats 2 i 3 d'aquesta base.
Les persones que haguessin obtingut una beca en la convocatòria anterior a aquesta, en qualsevol de les modalitats, no poden prendre part en la convocatòria d'enguany, tret dels casos de pròrroga previstos als punts 4 i 5 d'aquesta base.
3.2 Modalitat A. Set beques de col·laboració s'adrecen als estudiants de les universitats de Catalunya que hagin superat el 40% dels crèdits, o que hagin finalitzat, en els anys 2003 o 2004, algun dels estudis següents: enginyeria de telecomunicació, enginyeria informàtica, llicenciatura en comunicació audiovisual, enginyeria tècnica de telecomunicació (totes les especialitats), enginyeria tècnica d'informàtica de gestió, enginyeria tècnica d'informàtica de sistemes o graduat en multimèdia (títol propi).
3.3 Modalitat B. Tres beques de col·laboració s'adrecen als estudiants de centres docents de Catalunya que hagin superat el 40% dels crèdits, o que hagin finalitzat, en els anys 2003 o 2004, algun dels cicles formatius de grau superior de les famílies professionals de formació professional específica següents: administració, arts gràfiques, electricitat i electrònica, comunicació, imatge i so o informàtica.
3.4 A més a més de les set beques que es convoquen en la modalitat A, es prorroguen cinc beques més de la mateixa modalitat per als estudiants o titulats que hagin gaudit d'aquesta beca durant l'any 2004.
Les beques reservades a la pròrroga que no es cobrissin acreixeran les previstes a l'apartat 3.2 d'aquesta base.
3.5 A més a més de les tres beques que es convoquen en la modalitat B, es prorroguen tres beques més de la mateixa modalitat per als estudiants o titulats que hagin gaudit d'aquesta beca durant l'any 2004.
Les beques reservades a la pròrroga que no es cobrissin acreixeran les previstes a l'apartat 3.3 d'aquesta base..4 Lloc de realització, durada i dedicació
4.1 La col·laboració es durà a terme habitualment en locals del Departament d'Educació i eventualment en d'altres llocs, com ara centres docents o empreses, d'acord amb les condicions i necessitats de desenvolupament del servei.
4.2 La col·laboració s'iniciarà durant el mes de gener de 2005 i acabarà el dia 31 de desembre de 2005.
Els estudiants o titulats que hagin iniciat aquesta beca durant l'any 2005, podran prorrogar la seva beca, com a màxim, per al període següent, en el cas que s'obri una nova convocatòria, i es reduirà de l'oferta de beques de la nova convocatòria el nombre de beques prorrogades.
4.3 Es preveu una dedicació màxima de 30 hores setmanals.
El compromís de dedicació, que serà de 20, 25 o 30 hores setmanals, s'acordarà amb cada becari de forma flexible, i també l'horari de dedicació.
La remuneració serà proporcional al nombre d'hores de dedicació.
4.4 Els becaris podran absentar-se de la realització de les tasques de la beca per tal d'assistir a exàmens o d'altres proves oficials en el marc dels estudis que estiguin cursant..5 Dotació econòmica
Cada beca de la modalitat A té una dotació econòmica total de 9.050,40 euros per a 30 hores de dedicació, que es farà efectiva amb pagaments parcials a mesos vençuts amb les retencions legals corresponents, un cop emès un informe favorable pels tutors dels becaris.
Cada beca de la modalitat B té una dotació econòmica total de 7.315,20 euros per a 30 hores de dedicació, que es farà efectiva amb pagaments parcials a mesos vençuts amb les retencions legals corresponents, un cop emès un informe favorable pels tutors dels becaris..6 Drets i obligacions dels adjudicataris
6.1 Els becaris tenen dret al seguiment personalitzat de la seva tasca mitjançant la tutoria que es designi, a rebre un certificat de la Direcció General d'Ordenació i Innovació Educativa que acrediti la col·laboració prestada i a tenir individualment una pòlissa d'assegurança d'accident.
Els riscos coberts per aquesta pòlissa seran els accidents derivats de la prestació de la seva col·laboració en les instal·lacions del centre on es realitzen i els accidents in itinere.
6.2 Els becaris estan adscrits al Servei d'Informàtica Educativa i Acadèmica i al Servei de Mitjans Audiovisuals de la Direcció General d'Ordenació i Innovació Educativa i atendran les instruccions dels caps de servei corresponents.
Els mecanismes de control horari s'ajustaran al màxim als habituals del Departament d'Educació..7 Lloc i termini de presentació de les sol·licituds
Les sol·licituds es poden presentar a partir de l'endemà de la publicació d'aquesta Ordre al DOGC, adreçades al Departament d'Educació, Subdirecció general de Tecnologies de la Informació (Via Augusta, 202, 08021 Barcelona).
Les sol·licituds es poden presentar directament o per qualsevol dels mitjans que estableix l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
Quan la sol·licitud es presenti a les oficines de correus s'haurà de fer en un sobre obert, per tal que sigui datada i segellada pel funcionari de correus abans de ser certificada.
El termini de presentació de les sol·licituds serà de 15 dies naturals comptats a partir de l'endemà de la publicació d'aquesta Ordre al DOGC..8 Documentació
La sol·licitud haurà d'incloure: el currículum i una fotocòpia del DNI, l'expedient acadèmic, els documents acreditatius del coneixement de llengua catalana i d'informàtica i una memòria de dues pàgines en la qual s'exposin les raons per les quals se sol·licita una beca de col·laboració.
Caldrà acreditar tots els coneixements i mèrits esmentats en el currículum.
El Departament d'Educació podrà demanar als sol·licitants l'aportació d'informació i documents complementaris..9 Selecció i barem de mèrits
La selecció es farà en dues fases eliminatòries i els criteris de selecció s'ajustaran al barem de mèrits que es detalla tot seguit:
Consistirà en el barem de les sol·licituds en funció dels mèrits següents: expedient acadèmic, fins a 30 punts; experiència/pràctiques, fins a 20 punts; i, coneixements d'idiomes estrangers, fins a 10 punts.
Per passar a la segona fase cal obtenir un mínim de 40 punts.
Consistirà en una prova pràctica i una entrevista, i s'atorgaran fins a un màxim de 20 punts a cadascuna.
L'ordenació final dels aspirants es realitzarà sumant la puntuació d'ambdues fases..10 Experiència i/o pràctiques que es valoren
La valoració de l'experiència/pràctiques prevista a l'apartat anterior es farà sobre els camps següents:
Sistemes operatius UNIX (Linux, Solaris) i Windows NT/2000 i administració de servidors.
Maquinari: PC, perifèrics, encaminadors, components de xarxes d'àrea local.
Protocols Internet de xarxa (IP) i de transport (TCP, UDP, RTP).
Programació en llenguatges C, Java, Perl, XML, CGI, PL/SQL, i creació de pàgines HTML.
Bases de dades relacionals: Oracle, mySQL i d'altres.
Processament de senyal i anàlisi i síntesi de veu.
Programari específic de desenvolupament multimèdia, d'animació i de tractament digital d'imatge i so (Flash, Dreamweaver, Adobe Premiere, Macromedia Director, i altres).
Programari ofimàtic (StarOffice, Microsoft Office, i d'altres) i de gestió.
Programari obert o lliure..11 Comissió de selecció
La selecció dels aspirants la durà a terme una comissió formada per un president i cinc vocals, tots ells tècnics.
El president i dos dels vocals dependents de la Subdirecció General de Tecnologies de la Informació, seran designats pel director general d'Ordenació i Innovació Educativa; un altre vocal serà designat per la Secretaria de Telecomunicacions i Societat de la Informació del Departament d'Universitats, Recerca i Societat de la Informació, un altre vocal serà designat per la directora de Serveis del Departament d'Educació i un últim vocal serà designat pel director general de Formació Professional i Educació Permanent.
Totes les persones nomenades hauran d'estar vinculades als àmbits objecte d'aquesta convocatòria.
La comissió de selecció establirà els criteris de ponderació en l'aplicació del barem esmentat al punt novè d'aquesta Ordre, que s'hauran de fer públics al tauler d'anuncis del Departament d'Educació.
La comissió de selecció, d'acord amb les sol·licituds presentades i els mèrits al·legats, farà pública al tauler d'anuncis del Departament d'Educació la proposta d'aspirants seleccionats per ordre de puntuació, fent constar l'especialitat, i en el cas dels aspirants exclosos, el motiu d'exclusió.
La intervenció en la comissió de selecció no genera el dret a rebre cap tipus d'indemnització o contraprestació.
Les persones interessades podran presentar reclamacions contra aquesta proposta d'adjudicació davant la comissió de selecció en el termini de deu dies hàbils a comptar de l'endemà de la seva publicació.
Les reclamacions presentades s'estimaran o desestimaran en la Resolució del director general d'Ordenació i Innovació Educativa en què s'aprovi la llista definitiva de seleccionats, suplents i exclosos..12 Resolució del concurs
En vista de la proposta d'adjudicació de la comissió de selecció, el director general d'Ordenació i Innovació Educativa resoldrà per delegació aquesta convocatòria durant el mes de gener de 2005.
La resolució es publicarà al tauler d'anuncis del Departament d'Educació i es notificarà individualment a tots els interessats.
En la resolució es farà constar, per una banda, els aspirants adjudicataris de les noves beques i els suplents per ordre de puntuació; de l'altra, la resta de candidats i també els exclosos, tots ells ordenats per ordre alfabètic.
Només es farà pública a la Resolució la puntuació dels aspirants admesos.
En la resolució també es faran constar les beques prorrogades, si n'hi ha.
La concessió d'aquestes beques no implica cap mena de vinculació, ni laboral ni administrativa, entre la persona seleccionada i el Departament d'Educació.
El termini màxim per resoldre aquesta convocatòria serà de dos mesos des de la data de finalització del termini de presentació de sol·licituds.
En qualsevol cas, les sol·licituds presentades s'entendran desestimades si no hi recau resolució expressa en el termini de sis mesos des de l'endemà de la finalització del termini de presentació de sol·licituds.
Contra la resolució del director general d'Ordenació i Innovació Educativa, que exhaureix la via administrativa, les persones interessades poden interposar recurs contenciós administratiu davant la Sala Contenciosa Administrativa del Tribunal Superior de Justícia de Catalunya, en el termini de dos mesos a comptar des de l'endemà de la notificació, de conformitat amb el que preveu l'article 46.1 de la Llei 29/1998, de 13 de juliol, reguladora de la jurisdicció contenciosa administrativa.
Així mateix, poden interposar potestativament recurs de reposició, previ al recurs contenciós administratiu, davant l'òrgan que va dictar l'acte, en el termini d'un mes a comptar de l'endemà de la notificació, segons el que disposen els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú, o qualsevol altre recurs que considerin convenient per a la defensa dels seus interessos..13 Acceptació de la beca de col·laboració
Els aspirants seleccionats hauran de formalitzar l'acceptació de la beca mitjançant la signatura d'un document on s'han de comprometre a complir les condicions generals establertes en aquestes bases i també les específiques que s'incloguin en el document esmentat..14 Revocació i renúncia a la beca de col·laboració
L'incompliment per part del beneficiari de les condicions establertes en aquestes bases i les que s'estableixin en el document a què s'ha fet referència a l'apartat anterior, comportarà la revocació de la beca de col·laboració.
En els supòsits de revocació o renúncia a una beca de col·laboració, el director general d'Ordenació i Innovació Educativa podrà adjudicar-la, dins de l'ordre establert, a una de les persones que hagin estat designades suplents en la Resolució d'adjudicació.
En cas de renúncia de l'adjudicatari, el director general d'Ordenació i Innovació Educativa ha de resoldre, atenent a la normativa vigent i a les circumstàncies concurrents, si correspon la devolució total o parcial de les quantitats satisfetes i si correspon la suspensió o l'anul·lació dels pagaments restants.